Il-Ġenoċidju Armen, imsejjaħ Metz Yeghérn, li nbeda fl-1915 min-naħa tal-Imperu Ottoman, huwa stmat li ħalla mal-1.5 miljun vittma. Bit-Turkija għadha sal-lum ma tirrikonoxxix dan l-eċċidju, il-persunaġġ tal-lum huwa proprju wieħed minn dawk li għaddew minn dan l-episodju mdemmi fl-istorja tal-umanità li iżda, għall-kuntrarju ta' bosta, seħħlu jsalva sabiex fl-għomor twil li għex iservi ta' xhud awtentiku ta' dak li għaddew minnu niesu u li bosta ppruvaw iwittu u jnessu lill-bqija tal-popli. Mons. Cirillo Giovanni Zohrabian OFM Cap Imwieled fil-21 ta' Ġunju 1881 f'Erzerum, dik il-ħabta kapitali tal-Armenja Maġġuri, Giovanni wera sa minn ċkunitu ġibda partikolari lejn il-Patrijiet Franġiskani Kapuċċini Sqallin preżenti fil-belt, hekk li fl-1898 issieħeb magħhom, bin-novizzjat isir f'Kostantinopli. Ma' tmiemu, Fra Cirillo kien mibgħut Buggià sabiex iwettaq l-istudji filosofiċi u teoloġiċi tiegħu u mat-tlestija tagħhom, kien ordnat saċerdot nhar it-12 ta' Mejju 1904 u dlonk iddestinat għall-missjoni Kapuċċina fil-Baħar l-Iswed. Hemm beda l-ministeru tiegħu proprju fil-belt li nisslitu, Erzerum, fejn ħa ħsieb tal-kostruzzjoni ta' skola, knisja u orfanatrofju għaċ-ċkejknin. Miżmum kontinwament taħt kontroll mill-awtoritajiet Ottomani sforz tal-fatt li kien Armen, kien eventwalment arrestat fi Trebisonda fl-1923 bl-iskuża li seta' kien ċertu Mesròb Aarkis, aġġitatur politiku, li xedd fuqu l-ilbies reliġjuż biex jgħatti xturu. Bil-għan li jisiltu minnu stqarrija falza, issottomettewh għal tortura mill-aktar krudili msejħa 'palahàn' li kienet tikkonsisti żewġ suldati li jifflaġellawlu l-qigħan ta' saqajh b'nerv ta' gendus: sebgħin kolp għal ħames darbiet, waqt li żewġ suldati oħra kienu kontinwament idoqqu t-tnabar sabiex bil-ħsejjes tagħhom jitfu l-għajjat tal-ittorturat. Total ta' tliet mitt kolp li għex warajhom b'mod kważi mirakoluż u skansa l-mewt mill-ġdid meta Patri Dumnikan tela' jixhed quddiem kulħadd li għarfu bħala "Patri Ċirillu", b'hekk ħeles sew il-ħabs kif ukoll il-forka li kienet qiegħda tistennieh. Familja ta' martri Il-familja ta' Mons. Zohrabian kienet waħda ta' martri, għax proprju matul il-Ġenoċidju Armen, ommu, Sara Hovhannesian, wara li ħeġġet lil żewġha u lil uliedha biex ma jiċħdux il-fidi Kattolika tagħhom, mietet qasir il-għomor bid-dulur li fnieha wara li kellha tara lil żewġha Vartan, u lil uliedha Arakiaal u Meghirditch maqtula, bil-familja ta' dan tal-aħħar, l-uniku wieħed miżżewweġ mill-aħwa u bi tliet itfal żgħar, assassinata wkoll brutalment, b'martu tmut ftit wara bil-ġuħ. Matul dan il-perjodu, Patri Cirillo kien jinsab f'Kostantinopli, u dan fuq għamar tas-superjuri tiegħu li bagħtuh hemm biex isalvawh minn mewt ċerta. Għallem fil-Kulleġġ ta' San Ġużepp tal-Frères ta' De La Salle f'Kadikòy u serva wkoll bħala rettur tal-Kulleġġ ta' San Luigi dei Francesi f'Kostantinopli, iżda kien imġiegħel iħalli ż-żewġ pożizzjonijiet mill-awtoritajiet Torok. Eżiljat mill-pajjiż, Patri Cirillo dlonk aċċetta li jieħu ħsieb l-assistenza tal-komunità Armena f'Korfù, fejn fis-snin li segwew ma damx ma stabbilixxa skejjel, kulleġġi u kolonji f'għadd ta' Gżejjer Eġej. Maħtur Ordinarju Armen għall-Greċja fl-1925, irrifjuta l-episkopat biex ma jinħolqux konflitti mhux meħtieġa mal-Ordinarjat Ortodoss tal-post. L-Episkopat Zohrabian dam għaddej bil-ħidma tiegħu fil-Gżejjer Griegi sal-1938. Fis-27 ta' Ottubru 1940, f'Bejrut, irċieva l-konsagrazzjoni episkopali tiegħu minn idejn il-Patrijarka Grégoire-Pierre XV Agagianian li appuntah Vigarju Patrijarkali ta' Alta Gezira fis-Sirja. Iżda fl-ewwel viżta pastorali tiegħu, l-Isqof kien arrestat, imneżża', misruq u eżiljat. Wara udjenza li kellu mal-Papa Piju XII, Mons. Zohrabian issokta bil-ħidmiet episkopali tiegħu li matulhom l-edukazzjoni b'riżq iċ-ċkejknin kienet fiċ-ċentru ta' ħidmietu. Fl-1953, imbagħad, minkejja li kellu diġà 72 sena, il-Kardinal Agagianian ħatru Viżitatur Armen fl-Amerika Latina u żar, fost l-oħrajn, l-Arġentina, l-Urugwaj u l-Brażil. Ma' tmiem din il-ħidma s-sena ta' wara, Zohrabian mexa Ruma fejn qatta' l-aħħar snin tiegħu fil-kunvent tal-Patrijiet Kapuċċini f'Vija Cairoli, fejn miet fl-20 ta' Settembru 1972 fl-età ta' 91 sena. Fuq xewqa tiegħu, il-katavru kien ittrasportat lejn Sqallija, fejn ġie midfun fil-knisja ta' Sidtna Marija tal-Paċi tal-Ordni fil-belt ta' Palermo, liema knisja taħtha tiġbor il-famuż katakombi tal-mummji b'madwar 8,000 katavru u 1252 mummja li jagħmluha waħda mill-aktar irkejjen iffrekwentati mit-turisti fil-belt kollha flimkien mal-Katidral ta' Santa Rosalia. Fl-awtobijografija ta' Mons. Zohrabian Memorie di Vita Missionaria, niltaqgħu ma' figura ta' persuna mill-aktar ippersegwitata li, madankollu, żammet rieda qawwija u ħidma kostanti u fejjieda b'risq il-poplu tiegħu. Il-kawża għall-beatifikazzjoni tiegħu kienet introdotta fit-22 ta' Marzu 1983.